**“Ideaton – Uzbekistan 2030” tanlovini o‘tkazish**

**tartibi to‘g‘risidagi**

**Nizom**

1. **Umumiy qoidalar**

1. Ilmiy va innovatsion g‘oyalar, loyihalarni saralab olish, yoshlarni   
qo‘llab-quvvatlash maqsadida “Ideaton – Uzbekistan 2030” tanlovi (keyingi o‘rinlarda - Tanlov) Institut doirasidagi Tanlov bo‘lib, yoshlarning ilmiy va innovatsion salohiyatini namoyon etish, mazkur sohadagi istiqbolli loyihalarni dastlabki bosqichda aniqlash va ularni har tomonlama qo‘llab-quvvatlashga, tijoratlashtirish darajasiga olib chiqishga va o‘z navbatida, loyihani amaliyotga joriy etishga qaratilgan. Shu bilan birga Tanlov to‘g‘risidagi Nizom tanlov o‘tkazish shartlari, g‘oliblarni aniqlash va ularni rag‘batlantirish tartibini belgilaydi.

2. Tanlovda faqat institut talabalari ishtirok etishlari mumkin.

3. Tanlov qatnashchilari o‘rtasida keyengi o‘n yillikdagi muammolar va istiqbolli yo‘nalishlardagi innovatsion g‘oyalarni, ilmiy va innovatsion loyiha yo‘nalishlarida ilmiy-texnik ijodkorlik va ixtirochilikni rag‘batlantirish, innovatsion faollikni oshirish hamda yangi texnika, texnologiya va raqobatbardosh mahsulotlarni yaratishni qo‘llab-quvvatlashga qaratilgan.

4. Tanlovda ishtirok etayotgan qatnashchilarning loyihalarini baholash   
va g‘oliblarni aniqlash uchun tegishli soha mutaxassislaridan iborat, besh kishidan kam bo‘lmagan tarkibdagi Tanlov komissiyasi (keyingi o‘rinlarda-Komissiya) tuziladi hamda Komissiya kotibi aniqlanadi.

5. Tanlovni institut talabalari o‘rtasida tashkil etish va o‘tkazish bilan bog‘liq xarajatlarni insitutning budjetdan tashqari mablag‘lari hisobidan amalga oshiriladi.

1. **Tanlovni o‘tkazish tartibi, muddatlari va shartlari**

6. Tanlovda ishtirok etuvchi yoshlarni aniqlash maqsadida institutning veb saytlari, ijtimoiy tarmoqlardagi sahifalarida e’lon berilib, 1 oy davomida ishtirokchilar ro‘yxatga olinadi.

7. Tanlovda ishtirokchilar ro‘yxatdan o‘tishda aniq bir muammo yoki mavjud potensial imkoniyatdan kelib chiqqan holda innovatsion xarakterga ega g‘oya yoki loyihani taklif etishlari lozim.

8. Tanlov quyidagi tartibda tashkil etiladi:

-Tanlov nizomini ishlab chiqish va tasdiqlash -30- sentyabr

-“Ideaton – Uzbekiston 2023” tanlovi e’lonini berish –5- oktabr

-Keyingi o‘n yillikdagi muammolar va istiqbolli yo‘nalishdagi innovatsion g‘oyalarni qabul qilish davri – 30-oktabr

-Kelib tushgan loyihalarni ko‘rib chiqish davri –30- noyabr

-G‘oliblarni taqdirlash – 10- dekabr

-G’olib bo’lgan loyihalar katalogini ishlab chiqish – 25-dekabr

9. “Ideaton – Uzbekistan 2030” tanlovi e’lonini berish –institutning ijtimoiy tarmoqlarida tanlov tashkil qilinishi haqida e’lon beriladi. Mazkur e’londa Tanlov ishtirokchilariga tanlovni o‘tkazish tartiblari, loyihalarni baholash mezonlari, g‘oliblarni rag‘batlantirilishi to‘g‘risida batafsil ma’lumot beriladi.

10. Loyihalarni qabul qilish davri – Ishtirokchilarning loyihalari bir oy davomida qabul qilinadi, bu orada ishtirokchilar innovatsion loyiha ishlab chiqishlari yoki o‘z loyihalariga qator o‘zgartirish va qo‘shimchalar kiritishlari mumkin bo‘ladi.

11. Keyingi o‘n yillikdagi muammolar va istiqbolli yo‘nalishdagi innovatsion g‘oyalarni qabul qilish davri – Kelib tushgan loyihalar bir oy davomida Tanlov komissiyasi tomonidan o‘rganib chiqiladi va baholash mezoniga binoan baholanadi. Loyihalarni baholash mazkur nizomning   
1-ilovasida ko‘rsatilgan mezonlar asosida amalga oshiriladi. So‘ngra komissiyaning har bir aʼzosi tomonidan qo‘yilgan ballar umumlashtiriladi

12. Natijalarni ko‘rib chiqish – Tanlov ishtirokchilarining loyihalarini baholash natijasida eng yuqori natija ko‘rsatgan loyihalar institut g‘oliblari deb topiladi.

13. Eng yuqori natija qayd etgan innovatorlar tanlov g‘olibi deb topiladi va institut tomonidan belgilangan miqdorda rag‘batlantiriladi.

14. Tanlov ishtirokchilari, Komissiya a’zolari, Komissiya a’zolarining qo‘ygan ballari, Tanlov g‘oliblari va ularning ishlanmalari to‘g‘risidagi maʼlumotlar Komissiyasining bayonida ko‘rsatiladi hamda aʼzolari tomonidan imzolanadi.

15. Natijalar Komissiya a’zolari tomonidan bayon bilan tasdiqlanadi,

16. Tanlov natijalari va g‘oliblarini eʼlon qilish hamda taqdirlash marosimi tanlovning oxirgi kuni amalga oshiriladi.

17. Komissiya kotibi tanlov ishtirokchilarini tanlovning talab va shartlari to‘g‘risida xabardor qiladi, tanlov yakunlari bo‘yicha g‘oliblarga xabar beradi va ularni taqdirlashni tashkil etadi.

**III. Ishlanmalarni baholash mezonlari**

18. Tanlovda ishtirok etish uchun ajratib olingan ishlar quyidagi mezonlar asosida, har bir mezon uchun alohida 10 ballik tizim bo‘yicha baholanadi:

- Keyingi 10 yildagi mavjud bo’lgan aniq muammoga yechim bo’la olishi;

-G‘oya yoki loyihaning ilmiy va innovatsion yangiligi;

-G‘oya yoki loyihaning aniq bir muammoning yechimiga yo‘naltirilganligi;

-Mavjud analoglaridan afzalligi;

-Biznes modeli va monetizatsiyasi;

-G‘oyaning amalga oshirishdan kutilayotgan natijalar;

-Loyiha taqdimotining mukammalligi;

-Loyiha pasporti, biznes-rejasi va xarajatlar smetasi hujjatlari to‘ldirilganligi.

19. Tanlov ishtirokchilari Komissiya aʼzolariga loyihaning ilmiy va amaliy hamda ijtimoiy ahamiyatini tushuntirib bera olishini namoyish etishi lozim.

20. G‘oliblarni aniqlashda baholash jarayoni davomida har bir ishtirokchiga komissiya a’zolari tomonidan qo‘yilgan ballar umumlashtiriladi va komissiya a’zolari soniga bo‘linadi. Eng yuqori ball to‘plagan 3 nafar ishtirokchi g‘olib deb hisoblanadi.

21. Ishtirokchilar tomonidan to‘plangan ballar soni bir xil bo‘lib qolgan taqdirda, komissiya a’zolari tomonidan ovoz berish usuli bilan g‘olib aniqlanadi.

22. Loyihaning ilmiy yangiligini va zamonaviyligini ko‘rsatish maqsadida uning analoglari bilan solishtirish imkonini beruvchi maʼlumotlarni, stendlar yoki boshqa qurilmalarda test va sinovdan o‘tkazilganligi to‘g‘risida maʼlumot berishlari lozim. Agar ishlanma tanlovda ishtirok etgan yoki patentlangan bo‘lsa bu haqda tegishli maʼlumotlar taqdim etiladi.

**IV. Tanlov g‘oliblarini taqdirlash**

23. Tanlov yakunlariga ko‘ra eng yuqori natijaga ega bo‘lib, 1-2-3-oʻrinlarni egallagan gʻoliblar (jamoalar) quyida koʻrsatilgan miqdordagi pul mukofotlari yoki mazkur qiymatdagi qimmatbaho esdalik sovg‘alar universitetning budjetdan tashqari mablag‘lari hisobidan to‘lab beriladi.

1-oʻrin – bazaviy stipendiyani 3 baravari;

2-oʻrin – bazaviy stipendiyani 2 baravari;

3-oʻrin – bazaviy stipendiyani 1 baravari.

24 .Mukofot tanlovda g‘olib bo‘lgan loyihalarga, uning mualliflari sonidan qatʼiy nazar, belgilangan qiymatda beriladi. Agar jamoa shaklida ishtirok etgan ishtirokchilarning loyihasi g‘oliblikni qo‘lga kiritsa, jamoa a’zolarining har biriga mukofot summasi teng miqdorlarda taqsimlanadi.

25 .Mukofotlash tanlovda g‘olib bo‘lgan talaba-yoshlarning bank plastik kartochka hisob-raqamlariga pul o‘tkazish yo‘li bilan amalga oshiriladi.

26. Tanlovni tashkil etish va g’oliblarni taqdirlash bilan bog‘liq sarf-xarajatlar universitetning budjetdan tashqari mablag‘lari hisobidan amalga oshiriladi.

**V-bob. Yakuniy qoidalar**

27. Mazkur tanlovga tayyorgarlik ko‘rish va o‘tkazish bo‘yicha institute tomonidan targ‘ibot va tashviqot ishlari olib boriladi hamda institutning rasmiy veb-saytida doimiy yoritib boriladi.

*“Ideaton – Uzbekiston 2030” tanlovini o‘tkazish*

*tartibi to‘g‘risidagi Nizomga 1-ilova*

**“Ideaton – Uzbekiston 20230” tanlovi**

**ishtirokchilarini baholash mezonlari**

|  |  |  |  |
| --- | --- | --- | --- |
| **№** | **Mezonlar** | **Аsos (fakt)** | **Belgilangan ball** |
| 1 | G‘oya yoki loyihaning ilmiy va innovatsion yangiligi | Аmalga oshirilgan yoki taklif etilayotgan yangi loyihaning taqdimoti asosida | 10 ballgacha |
| 2 | G‘oya yoki loyihaning aniq bir muammoning yechimiga yo‘naltirilganligi; | 10 ballgacha |
| 3 | Mavjud analoglaridan afzalligi | 10 ballgacha |
| 4 | Biznes modeli va monetizatsiyasi (reklama orqali foyda olish) | 10 ballgacha |
| 5 | G‘oyaning amalga oshirishdan kutilayotgan natijalar | 10 ballgacha |
| 6 | Loyiha maket na’munasining mavjudligi | 20 ballgcha |
| 7 | Loyiha taqdimotining mukammalligi | O‘rnatilgan tartibdagi savol-javoblar asosida | 10 ballgacha |
| 8 | Loyiha pasporti, biznes-rejasi va xarajatlar smetasi hujjatlari to‘ldirilganligi | Shakllantirilgan loyiha hujjatlarini ko‘rib chiqish asosida | 20 ballgacha |
| **Jami:** | | | **100 ballgacha** |